Сергей Есенин
Нищо няма да върнеш назад

Превод от руски: Иван Николов, 1984

chitanka.info

Няма кой да ми върне прохладната

нощ и образа с мили очи,

нито славей ще пее отрадната

песен, дето в клонака звучи!

Тази нощ е отдавна отнесена,

ако можеш, иди я задръж.

само чувам в градината есенна

как се лее безкрайния дъжд.

Спи, погребана, моята мила,

взела в свойто сърце любовта.

И вихрушка не би възкресила

ни сърцето й, нито кръвта.

Стихна звънката песен на славея,

отлетял от гори и моря,

а градината вече забрави я

и без песен на славей замря.

Всяка радост за мен е отминала,

аз не съм нито влюбен, ни млад.

и душата ми тръпне изстинала.

нищо няма да върнеш назад.

1911–1912

Издание: Сергей Есенин. Стихотворения. Поеми. Издателство „Народна култура“, 1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.